text: जॉन अब्राहम स्टारर यह फिल्म ऐसे वक्त रिलीज हुई है जब पांच सौ और 1000 रुपए के पुराने नोट के बंद होने की वजह से लोग परेशान हैं। इसका साइड इफेक्ट् पिछले हफ्ते रिलीज हुई फरहान अख्तर स्टारर 'रॉक ऑन 2' को सबसे ज्यादा भुगतना पड़ा। करीब 50 करोड़ से ज्यादा में बनी यह फिल्म बॉक्स ऑफिस पर अपनी लागत का एक तिहाई भी नहीं बटोर पाई। वहीं, नई स्टार कास्ट को लेकर बनी 'डोंगरी का राजा' ने अपनी लागत तो छोड़िए प्रमोशन तक का खर्च भी नहीं निकाल पाई। ऐसे में इस वीक रिलीज हुई 'फोर्स 2' और 'तुम बिन 2' टिकट खिड़की पर टिक नहीं पाती तो मेकर्स अपनी-अपनी फिल्म को मिली नाकामयाबी के लिए नोटबंदी को ही दोष देंगे। जॉन स्टारर इस फिल्म में मेकर्स ने देश की रक्षा के लिए अपनी जान की बाजी लगाने वाले रॉ के गुमनाम एजेंट्स को श्रृदाजलि दी है। अक्सर सरकार इनकी पहचान बताना और इन्हें सम्मानित करना तो दूर, इन्हें अपने देश का नागरिक तक मानने से इनकार कर देती है। चाइना और बुडापेस्ट की लोकेशन में फिल्माई इस इस फिल्म के ऐक्शन सीन हॉलिवुड फिल्मों के ऐक्शन सीन की याद दिलाते हैं। 'डेल्ही बेली' से अपनी पहचान बना चुके यंग डायरेक्टर अभिनेव देव ने फिल्म को अंत एक ही ट्रैक पर रखा, जहां हॉल में बैठे दर्शकों को सोचने के लिए एक पल का भी वक्त नहीं मिलता। अगर सूत्रों की माने तो जॉन की यह फिल्म सवा दो घंटे से ज्यादा अवधि की बनी, लेकिन बाद में मेकर्स ने फिल्म की फिर एडिटिंग की और इसे 128 मिनट में समेट दिया, यही वजह है फिल्म की रफ्तार कहीं धीमी नहीं पड़ती। कहानी : चीन के शंघाई शहर से फिल्म की शुरुआत होती है, जहां रॉ के एजेंट हरीश चर्तुवेदी की हत्या कर दी जाती है। इस हत्या के बाद यहां के दो और अलग-अलग शहरों में रॉ के एजेंट की हत्या होने के बाद दिल्ली में रॉ के हेड ऑफिस में इस मुद्दे को लेकर मीटिंग जारी है। चाइना में मारा गया रॉ एजेंट हरीश मुंबई पुलिस के इंस्पेक्टर यशवर्धन (जॉन अब्राहम) का दोस्त हरीश है। हरीश अपनी हत्या से चंद दिनों पहले यश को एक किताब भेजता है। इस किताब में रॉ के कुछ और एजेंट्स को मारे जाने की सूचना कोड में दी गई है। रॉ के हेड क्वार्टर में चल रही मीटिंग में यश को रॉ के इन एजेंट्स की हत्याओं की जांच के लिए एक टीम का भेजने का फैसला होता है। इस टीम यश के साथ रॉ की एजेंट के के उर्फ कंवल जीत कौर (सोनाक्षी सिन्हा) भी जाती है। यश की जांच के बाद शक की सुई बुडापेस्ट स्थित इंडियन एंबेसी के स्टाफ पर टिकती है। यहां पहुंचने के बाद यश और के के इस केस की जांच अपने अपने ढंग से शुरू करते है, यहां पहुंचते ही इन पर जानलेवा हमला होता है, इसके बाद इनकी नजरें इसी एंबेसी में काम करने वाले शिव शर्मा (ताहिर राज भसीन) पर आकर ठहर जाती है। यहीं से शुरू होता है शिव शर्मा को गिरफ्तार करके इंडिया लेकर जाने का मिशन जो आसान नहीं है। अभिनय : ऐक्शन सीन के लिए जॉन को फुल अंक मिलने चाहिए, लेकिन वहीं, भाव विहीन चेहरे के साथ आखिर तक पूरी फिल्म में जॉन का एक जैसे लुक में नजर आना यकीनन जॉन के अभिनय करियर के लिए अच्छा नहीं माना जा सकता। कैमरे के सामने शर्ट उतारकर जेम्स बॉन्ड स्टाइल जैसा ऐक्शन करते बेशक जॉन जंचते हैं, लेकिन एक साथ बीस तीस को अकेले मारकर निकल जाने का स्टाइल अब पुराना हो चला है, सो जॉन को अब डिफरेंट स्टाइल के किरदार निभाने चाहिए। रॉ एजेंट की भूमिका में सोनाक्षी सिन्हा के ऐक्शन सीन देखकर एकबार फिर उनकी पिछली फिल्म 'अकीरा' की याद आती है। हां सोनाक्षी ने इस बार अपनी और से कुछ नया करने की कोशिश तो की है, लेकिन ऐसा भी कुछ नहीं कि उनकी ऐक्टिंग की तारीफ की जाएं। रानी मुखर्जी के साथ 'मर्दानी' में मेन विलेन का किरदार निभा चुके ताहिर राज भसीन ने इस बार भी अच्छी ऐक्टिंग की है, वहीं पारस अरोड़ा, नरेंद्र झा अपने किरदार में जंचे हैं। बेशक, जेनेलिया डिसूजा और बोमन ईरानी एक-आध सीन में नजर आए, लेकिन अपनी पहचान छोड़ने में कामयाब रहे। निर्देशन : अभिनव देव ने ऐक्शन, स्टंट्स और थ्रिल की अच्छी कमान संभाली है तो वहीं बुडापेस्ट की बेहतरीन नयनाभिराम लोकेशन में फिल्म को शूट किया जो फिल्म का प्लस पॉइंट है। वहीं इंटरवल के बाद ऐक्शन के यही सीन ओवरडोज का काम करते हैं, ऐसा लगता है अभिनव ने स्क्रिप्ट और किरदारों को और ज्यादा बेहतर बनाने की बजाए तकनीक को और कैसे बेहतर बनाया जाए इस पर ज्यादा ध्यान दिया। इन्हीं बेहतरीन ऐक्शन सीन के दम पर अभिनव को दर्शकों की एक खास क्लास की यकीनन वाह-वाही मिलेगी। फिल्म में जॉन के दो संवाद जानदार हैं, खासकर 'कभी न कभी तो मिनिस्टरों को भी देश के काम आना चाहिए' और 'अब अपना घर बेच दे, बिना खिड़की के घर में रहने की आदत डाल ले', सहित फिल्म में कई ऐसे संवाद हैं जिन पर सिंगल स्क्रीन वाले थिअटरों में तालियां बजेंगी। संगीत : फिल्म में गीत-संगीत का ज्यादा स्कोप नहीं था, ऐसे में अभिनव भी इनसे दूर ही रहे। फिल्म के क्लाइमेक्स से ठीक पहले मिस्टर इंडिया के सुपरहिट सॉन्ग 'काटे नहीं कटते ये दिन ये रात' को नए स्टाइल में फिल्माया गया है, जो अखरता नहीं हैं। वहीं, फिल्म के अंत में टाइटिल के साथ शूट किए गए गाने को फिल्म में क्यों रखा गया समझ से परे है। क्यों देखें : अगर आप रॉ एजेंट्स के बारे में कुछ और जानना चाहते हैं, जॉन के पक्के फैन हैं और उनकी पिछली ड्रग माफिया पर बनी 'फोर्स' देखी है तो देश की रक्षा के लिए गुमनाम होने वाले रॉ एजेंट्स पर बनी इस फिल्म को एकबार देखें। लोकेशन, तकनीक के मामले में फिल्म का जवाब नहीं तो वहीं कहानी, स्क्रिप्ट और ऐक्टिंग के मामले में फिल्म बस औसत ही है। 